“สธ.” เปิดไทม์ไลน์ผู้ป่วยโควิด รายแรกของศรีสะเกษ-มุกดาหาร พบเชื่อมโยงกทม.
"สธ." เปิดไทม์ไลน์ผู้ป่วยโควิด รายแรกของศรีสะเกษ-มุกดาหาร พบเชื่อมโยงกทม.
"สธ." เปิดไทม์ไลน์ผู้ป่วยโควิด รายแรกของศรีสะเกษ-มุกดาหาร พบเชื่อมโยงกทม.
18 มี.ค. 2564

นพ.เฉวตสรร นามวาท รักษาราชการแทนผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค กระทรวงสาธารณสุข (สธ.) เปิดเผยถึงผู้ติดเชื้อโควิด-19 รายแรกของจังหวัดศรีสะเกษว่า เป็นแม่ค้าขายผักในตลาดวันเดอร์ บางแค อายุ 49 ปี มีเพื่อนที่ขายของแผงข้างกันติดเชื้อโควิด-19 โดยมีผู้สัมผัสกลุ่มเสี่ยงสูง 23 ราย และเสี่ยงต่ำ 5 ราย
วันที่ 8 มี.ค.64 เวลา 09.00 น.เดินทางออกจาก กทม.พร้อมสามีด้วยรถยนต์ส่วนตัว ไปถึงบ้านพัก ต.บ่อแก้ว อ.วังหิน จ.ศรีสะเกษ ในเวลา 19.00 น.พักค้างคืนกับลูกชาย 2 คน
วันที่ 9-10 มี.ค.64 อยู่ที่บ้าน และไปร่วมรับประทานอาหารกับญาติที่อยู่ใกล้กัน
วันที่ 11 มี.ค.64 เวลา 16.00 น.ไปซื้อวัสดุก่อสร้างกับสามีที่ร้านวังหินวัสดุ โดยสวมหน้ากากพูดคุยกับพนักงาน แต่พนักงานไม่ได้สวมหน้ากาก และได้รู้ข่าวเพื่อนที่ขายของแผงข้างกันติดเชื้อโควิด-19
วันที่ 12 มี.ค.64 อยู่บ้านกับสามีและลูกชาย 2 คน
วันที่ 13 มี.ค.64 เวลา 13.00 น.เดินทางไปร้านวังหินวัสดุพร้อมสามีและลูกชายคนเล็ก เพื่อเปลี่ยนสินค้า
วันที่ 14 มี.ค.64 มีอาการเจ็บคอ ปวดศรีษะ เวลา 10.30-11.30 น.เดินทางไป รพ.ศรีสะเกษ พร้อมสามี ลูกชายคนเล็ก และเพื่อนบ้าน เพื่อตรวจหาเชื้อ โดยติดต่อกับห้องทำบัตรและคลีนิก ARI หลังจากนั้นเวลา 11.30-12.30 น.ไป BigC เพื่อซื้อของ สวมหน้ากากตลอดเวลา วัดไข้ และล้างมือด้วยเจลแอลกอฮอล์
วันที่ 15 มี.ค.64 เวลา 08.30-09.30 น.เดินทางไปร่วมงานทำบุญ 100 วันแม่สามี และร่วมรับประทานอาหารกับญาติของสามี เวลา 09.30 น.เดินทางไป รพ.สต.ทุ่งสว่าง เพื่อขอผลตรวจโควิด-19 พบเจ้าหน้าที่ 2 คน ซึ่งทั้งคู่สวมหน้ากากตลอดเวลา เวลา 11.00 น.ทีม รพ.วังหิน เดินทางไปเก็บตัวอย่างที่บ้านผู้ป่วย
วันที่ 16 มี.ค.64 เวลา 18.00 น.มีรายงานผลการตรวจยืนยันพบเชื้อจาก รพ.ศรีสะเกษ และเข้ารับการรักษา ส่วนสามีไม่พบเชื้อ

ส่วนผู้ติดเชื้อโควิด-19 อีกรายเป็นหญิง อายุ 52 ปี ในจังหวัดมุกดาหาร โดยมีกลุ่มผู้สัมผัสเสี่ยงสูง 17 ราย
วันที่ 4 มี.ค.64 เวลา 08.00 น.เดินทางจากที่พักใน อ.นิคมคำสร้อย ด้วยรถยนต์ส่วนตัวพร้อมสามีไปทำธุระที่ กทม. โดยเข้าพักที่บ้านในเขตบางบอน
วันที่ 5 มี.ค.64 เวลา 12.00-17.00 น.เดินทางไปห้างสรรพสินค้าแห่งหนึ่งในเขตบางขุนเทียน
วันที่ 6-7 มี.ค.64 พักที่บ้านเขตบางบอน
วันที่ 8 มี.ค.64 เวลา 08.00 น.เดินทางไปตรวจสภาพรถที่ถนนพุทธมณฑล สาย 4 กับสามี
วันที่ 9 มี.ค.64 พักที่บ้านเขตบางบอน
วันที่ 10 มี.ค.64 เวลา 13.00 น.ไปสักคิ้วให้ลูกค้าที่ร้านเสริมสวยแห่งหนึ่งในเขตบางคอแหลม
วันที่ 11 มี.ค.64เวลา 08.00 น.เดินทางไปกับสามีเพื่อต่อทะเบียนรถ Drive Thru ที่เขตบางขุนเทียน เวลา 11.00-16.00 น.ไปสักคิ้วให้ลูกค้าที่ร้านเสริมสวยแห่งหนึ่งในเขตบางคอแหลม
วันที่ 12 มี.ค.64 เวลา 14.30-17.00 น.เดินทางไปห้างสรรพสินค้าแห่งหนึ่งในเขตบางขุนเทียน
วันที่ 13 มี.ค.64 เวลา 13.00 น.ไปสักคิ้วให้ลูกค้าที่ร้านเสริมสวยแห่งหนึ่งในเขตบางคอแหลม
วันที่ 14 มี.ค.64 เวลา 07.00 น.เดินทางออกจากบ้านพักเขตบางบอนด้วยรถยนต์ส่วนตัวพร้อมสามี ระหว่างทางแวะเติมแก๊ส NGV ที่จังหวัดสระบุรี-จังหวัดนครราชสีมา-อำเภอพล จังหวัดขอนแก่น-จังหวัดร้อยเอ็ด แวะเข้าห้องน้ำในทุกจุดที่เติมแก๊ส เวลา 17.00 น.เดินทางกลับถึงที่พักในอำเภอนิคมคำสร้อย เริ่มมีอาการเจ็บคอเล็กน้อย จมูกไม่ได้กลิ่น
วันที่ 15 มี.ค.64 พักอยู่ที่บ้าน ยังมีอาการเจ็บคอเล็กน้อย จมูกไม่ได้กลิ่น
วันที่ 16 มี.ค.64 เวลา 08.45 น.เดินทางด้วยรถยนต์ส่วนตัวพร้อมสามีเข้ารับการรักษาที่ รพ.นิคมคำสร้อย และเดินทางกลับบ้าน เวลา 15.00 น.เก็บสิ่งส่งตรวจทางห้องปฏิบัติการ
วันที่ 17 มี.ค.64 เวลา 16.26 น.ผลตรวจยืนยันพบเชื้อโควิด-19 เข้ารับการรักษาที่ รพ.มุกดาหาร


นพ.เฉวตสรร กล่าวว่า สถานการณ์การแพร่ระบาดของโรคโควิด-19 ในประเทศวันนี้มียอดผู้ป่วยติดเชื้อรายใหม่ลดลงจากเมื่อวาน เนื่องจากอยู่ระหว่างดำเนินมาตรการคัดกรองเชิงรุกทำให้ตัวเลขยังไม่นิ่ง โดยรอบสัปดาห์นี้พบผู้ป่วยติดเชื้อในพื้นที่ 15 จังหวัด เพิ่มขึ้นจาก 12 จังหวัดในสัปดาห์ก่อน และในพื้นที่ภาคกลางพบมีการเชื่อมโยงกับตลาด ขณะที่ผู้ป่วยติดเชื้อที่เดินทางมาจากต่างประเทศส่วนใหญ่ไม่แสดงอาการ